‘Heksmoordenaar’ agter traliesArgieffoto ŉ 31-jarige man van KwaZulu-Natal is vandeesweek in die Durbanse hooggeregshof tronkstraf opgelê nadat hy ŉ man wat hy van heksery verdink het, lewend verbrand het. Volgens kol. Jay Naicker, provinsiale polisiewoordvoerder, is Mzuyana Mzi Mntambo Maandag tot 15 jaar tronkstraf gevonnis nadat hy skuldig bevind is aan moord en brandstigting. Mntambo het op 9 Februarie verlede jaar die slagoffer, Xolani Khomo (51), in die Umlazi Glebe-informele nedersetting aangeval. “Hy het na die slagoffer se huis gegaan en hom van heksery beskuldig. Hy het daarna Khomo se huis aan die brand gesteek terwyl die slagoffer in die huis was,” het Naicker gesê. Khomo het ernstige brandwonde regoor sy lyf opgedoen en is na ŉ hospitaal geneem waar hy aan sy beserings beswyk het. Die polisie het ná ŉ deeglike ondersoek Mntambo se blyplek opgespoor en hom op 15 April 2014 in hegtenis geneem.